Lars Barfoed (KF), 2004-04-14:
I Det Konservative Folkeparti synes vi, at det er en fantastisk vigtig debat, vi har her i dag, for det at sikre de optimale vilkår for kunderne, når de skal tegne pension, er jo helt afgørende og noget, som vedrører os alle sammen; vi vil alle sammen gerne have en fornuftig indtægt, når vi bliver ældre og går på pension.
Derfor synes jeg også, det er glædeligt, at vi kan konstatere, at der med den konservative-liberale regering er taget en række initiativer for netop at sikre kunderne bedre vilkår, når det gælder pension, bedre valgmuligheder, mere information, bedre information, på en lang række områder.
I modsætning til de mange år under socialdemokratisk ledelse, hvor der ikke skete en pind i retning af at forbedre vilkårene, er der taget fat på tingene under denne her regering, og det synes jeg er positivt.
Når der ikke skete noget under socialdemokratisk ledelse, hænger det måske lidt sammen med, at der jo er to måder at se på det her på.
Man kan enten vælge at sige
: Det bedste er en socialistisk, planøkonomisk ordning, hvor der egentlig er få valgmuligheder, hvor det ligesom centralt er besluttet, hvad der er godt for folk, og så må de glide ind i de ordninger, det er besluttet skal være gældende for dem. Eller man kan vælge et system, der baserer sig på markedsøkonomi.
Det er det, den konservative-liberale regering går ind for.
Derfor vil vi sikre flere valgmuligheder; det er nemlig markedsøkonomi.
Vi tror, at konkurrence er det, der gavner folk bedst, det sikrer folk de mest optimale vilkår. Men skal konkurrencen fungere, er det selvfølgelig helt afgørende, at der er information til og gennemskuelighed for kunderne.
Derfor synes jeg også, det er glædeligt, at der med den rapport, som regeringen har fået udarbejdet om mere frit valg i pensionssektoren, også er taget fat på, at vi skal sikre bedre information og mere gennemskuelig information.
Problemet er jo egentlig ikke, at der er for lidt information.
Tværtimod er der masser af krav til pensionsselskaberne om, at de skal stille information til rådighed for kunderne, og der er masser af information at finde i regnskaberne og i de oplysninger, Finanstilsynet stiller til rådighed.
Det er først og fremmest dér, problemet er, og det hænger selvfølgelig sammen med, at det er ganske komplicerede sammenhænge, vi taler om her, og vi kan aldrig nogen sinde gøre det meget let at træffe et valg om, hvor man skal placere sin pensionsopsparing, for det er et svært valg at træffe, og der er usikkerhed forbundet med det.
Sådan vil det være, for vi taler jo om investeringer, der ligger mange årtier ude i fremtiden, og der er ingen, der ved, hvordan markedet vil udvikle sig.
Men vi skal gøre det så godt som muligt, og derfor synes
jeg, det er glædeligt, at der med regeringens rapport nu som grundlag er taget fat på, at man i Pensionsmarkedsrådet arbejder meget grundigt med, hvordan vi kan sikre kunderne på pensionsområdet mere gennemskuelig information og bedre overblik, og jeg synes, det bliver spændende at se den rapport, der kommer her midt på året fra dem.
Jeg synes også, det er glædeligt, at branchen selv har taget en række initiativer, bl.a. gennem PensionsInfo, hvor man arbejder med at forbedre informationerne på nettet til kunderne.
Derudover må man jo også være opmærksom på, at for de enkelte pensionsselskaber er det et konkurrenceparameter i sig selv at stille gode informationer til rådighed for kunderne, så også der sker der selvfølgelig noget.
Men jeg synes, der er taget en række initiativer under denne her regerings ledelse, og vi skal nu se på Pensionsmarkedsrådets rapport her midt på året, og så må debatten tage udgangspunkt i det, når vi eventuelt skal tage nogle initiativer.